Ved tre-tiden natten til søndag begyndte der at falde tagsten ned fra en bygning i Aalborg. Forbipasserende stoppede en patruljevogn, der hurtigt fandt ud af, at der var en mand på taget. - Det viste sig at være en 18-årig nordmand, der var godt ud gennem et vindue og op på taget, siger vagtchef ved Nordjyllands Politi Michael Elkjær. I første omgang forsøgte politiet at få manden ned, men det ville han ikke. Derfor blev der tilkaldt en stigevogn fra Beredskabscenter Aalborg, som kunne nå de 12 meter op. I første omgang ville nordmanden ikke ned, men efter nogen tid fik brandvæsnet overtalt manden til at komme ned. - Han var meget fuld, og nu ligger han og sover i detentionen. Han vil søndag blive sigtet for overtrædelse af ordensbekendtgørelsen, og så vil han blive mødt med et erstatningskrav for de ødelagte tagsten, siger Michael Elkjær.

Opsummering:
Meldinger om nedfaldne tagsten førte politiet til en 18-årig nordmand på et tage, der ikke ville ned.